Margaret Sloan-Hunter

**Margaret Sloan-Hunter** (Chattanooga, Tennessee, AEB, 1947ko maiatzaren 31 &#x2013; Oakland, Kalifornia, AEB, 2004ko irailaren 23a) idazlea, feminista beltza, lesbiana, eskubide zibilen defendatzailea eta *Ms* aldizkariaren lehen editoreetako bat izan zen.

## Bizitza 
Margaret Sloan-Hunter Tennesse estatuko Chattanooga herrian jaio zen 1947ko maiatzaren 31n eta Chicagon hazi zen.

14 urterekin Arraza Berdintasunaren aldeko Kongresuan (CORE) sartu zen, Chicagoko komunitate beltzarentzat pobrezia eta hirigintza gaiak lantzen zituen taldea. Maizterren sindikatuak eta alokairu-grebak antolatu zituen, eta West Sideko etxebizitzei eragiten zien berunezko pozoitzearen aurkako kanpaina egin zuen, botoa emateko adina izan baino lehen.

Institutuan sariak irabazi zituen jendaurrean hitz egiteagatik. 17 urterekin Junior Catholic Inter-Racial Council sortu zuen, auzo marjinal eta aldirietako ikasle talde bat, arrazakeriaren aurka elkarrekin lan egiten zuena.

### Lan ibilbidea 
Chicago City Collegen eta Malcolm X Collegen ikasi zuen, oratorian espezializatuz, eta Emakumearen Ikasketetan lizentziatu zen San Frantziskoko Antioch Universityn. 1966ko udan, etxebizitza librearen aldeko martxetan parte hartu zuen Chicagon, Martin Luther Kingekin eta Hegoaldeko Kristau Lidergoaren Konferentziarekin. Geroago, Panera Operazioan gosearen aurkako lan talde baten koordinatzaile lanetan aritu zen Jesse Jackson erreberendoarekin.

Sloan-Hunter *Ms* aldizkari feministaren lehenengo editoreetako bat izan zen. New Yorken bizi zela, asko bidaiatu zuen Gloria Steinemekin, sexismoari eta arrazakeriari buruzko hitzaldiak ematen Estatu Batuetan, Kanadan eta Europan zehar.

Ehunka hitzaldi eman zituen Harvard eta Yale bezalako erakundeetan eta baita National Welfare Rights Organization deituriko oinarrizko taldearen aurrean Jane Galvin-Lewis eta Florynce Kennedyrekin batera ere. Haien ekitaldiak beste feminista beltzekin elkartu eta sostengu taldeak sortzeko leku bihurtu ziren. Horrek Sloan-Hunter, Kennedy eta beste batzuk 1973an National Black Feminist Organization sortzera eraman zituen, non emakume askok emakume beltzek jasaten duten zapalkuntza espezifikoa definitzeko lan egin zuten. National Black Feminist Organization erakundeko lehen presidentea izan zen. Sloan-Hunter afro-amerikarren, feministen eta lesbianen alde borrokatu zuen ekintzaile intersekzionala izan zen.

*The New York Times, Chicago Tribune* eta *Civil Rights Digest*-en artikuluak argitaratu zituen, baita *Ms* aldizkariaren lehen zenbakian eta ondorengo beste batzuetan ere. Bere saiakera eta olerkiak *Lesbian Path* eta *For Lesbians Only* aldizkarietan argitaratu ziren. 1995ean *Black and Lavender: The Collected Poems* olerki liburua argitaratu zuen. Sloan-Hunterren bizitzari buruz idatzitako hogeita hemezortzi poemako serie bat zen.

Margaret Sloan-Hunter Oaklanden (Kalifornia) hil zen, 57 urte zituela. 2004ko irailaren 23an, bere familiak gaixotasun luze bati aurre egin behar izan ziola baieztatu zuen.

## Aintzatespenak 
* Bere jaioterria zen Chattanoogako giltza jaso zuen. 
* Sloan-Hunterren aktibismo politikoa Hulun emititu zen *Mrs America* telebista saioan agertu zuten, 2020ko udaberrian. Bria Henderson aktoreak jokatu zuen Sloan-Hunterren papera.

## Erreferentziak 
## Kanpo estekak